Na osnovu Statuta Stonoteniskog saveza Crne Gore, Upravni odbor Stonoteniskog saveza Crne Gore na sjednici održanoj 9. septembra 2023., usvojio je

**PROPOZICIJE**

**STONOTENISKOG SAVEZA CRNE GORE**

**ZA EKIPNA TAKMIČENJA (LIGE)**

**A. OPŠTE ODREDBE**

A.1. Ove propozicije važe za ekipna takmičenja u nadležnosti STSCG. Za poštovanje ovih Propozicija zadužena je Tehničko-takmičarska komisija Stonoteniskog saveza Crne Gore.

A.2. Ekipna takmičenja u nadležnosti STSCG su:

A.2.1. muška liga (u svim kategorijama)

A.2.2. ženska liga (u svim kategorijama)

A.2.3. Kup Crne Gore - u slučaju da se stvore uslovi. Obaveštenje o održavanju Kupa će biti najmanje 30 dana od odluke održavanja.

A.3. Organizator takmičenja je STSCG, koji takmičenja sprovodi kroz turnuse u salama koje zadovoljavaju sve standarde ITTF pravilnika.

A.3.1. Odmah po završetku utakmica odnosno takmičenja Komesar lige će obavijesti Sekretara STS CG o rezultatu odnosno ishodu (u cilju što boljeg medijskog praćena takmičenja),

A.3.2. Komesar lige po završetku utakmice odnosno takmičenja toga dana dostavlja zapisnike sa takmičenja.

A.3.3. Kancelarija STSCG je obavezna da članovima Stručnog savjeta dostavlja rezultate, odnosno Biltene sa rezultatima, koji će biti i na zvaničnom sajtu STSCG.

A.4. Utakmice se igraju po pravilima Međunarodne stonoteniske federacije (ITTF), na osnovu odredbi Pravilnika o sistemu takmičenja STS CG i ovih Propozicija.

**A.5. Službena lica na ligaškim takmičenjima**

A.5.1. Službena lica na utakmicama su: **Komesar, Vrhovni sudija, sudije, pomoćne sudije, treneri, ovlašćeni predstavnici klubova, medicinsko osoblje i delegat STS CG**.

A.5.2. Sva službena lica moraju biti najmanje 30 minuta prije početka utakmice na mjestu odigravanja iste.

**A.6. Komesar lige STS CG**

A.6.1. Komesara lige imenuje Upravni odbor STS CG na period ne manji od 1 (jedne) takmičarske sezone.

A.6.2. Isto lice može više puta biti imenovano za Komesara lige.

A.6.3. Komesar lige za svoj rad odgovara Upravnom odboru STS CG.

A.6.4. Komesar lige se brine o primjeni Pravilnika o sistemu takmičenja STS CG i ovih Propozicija na svim ligaškim i drugim takmičenjima u organizaciji STS CG.

A.6.5. Komesar lige, u skladu sa odredbom A.3.3., priprema Biltene sa ligaških takmičenja STS CG.

A.6.6. Komesar lige obavlja i kontroliše sve ostale radnje definisane u odredbama ovih Propozicija.

A.6.7. Komesar lige ima pravo da odobri promjenu termina odigravanja utakmica odnosno takmičenja isključivo na pismeni zahtjev jednog ili više klubova, uz saglasnost Tehničko-takmičarske komisije.

A.6.8. Komesar lige, na prijedlog Sudijske komisije STS CG određuje Vrhovnog sudiju. a o njegovom imenu i mestu gde se nalazi moraju se upoznati učesnici, a kad je potrebno i kapiteni ekipa.

A.6.9. **Komesar lige je odgovoran za red u Sali za igranje i u dogovoru sa Vrhovnim sudijom i delegatom STSCG udaljava neprijavljena lica.**

**A.7. Vrhovni sudija**

A.7.1 Vrhovni je odgovoran za sprovođenje žrijeba, satnicu takmičenja po vremenu i stolovima, određivanje sudija za utakmice kao i svih ostalih obaveza koje su naznačene u pravilniku ITTF-a. Vrhovni sudija zajedno sa Komesarom lige kontroliše ispravnost oblačenja sudija, kao i sudijske opreme. U slučaju da postoje velike anomalije u načinu odjevanja, Komesar lige ima pravo da traži zamjenu sudije od Vrhovnog sudije.

A.7.2. Vrhovni sudija, ili zamenik za vreme njegove odsutnosti, moraju biti prisutni za vreme čitavog takmičenja.

**A.8. Sudija, pomoćni sudija**

A.8.1. Sudija je odgovoran za: ispitivanja prihvatljivosti opreme i uslova za igru i obaveštavanje vrhovnog sudije o svakoj nepravilnosti;

A.8.2. Sudija i pomoćni sudija moraju se pridržavati svih stavki koje su definisane za postupanje sudije i pomoćnog sudije iz pravilnika ITTF-a.

A.8.3. Igrači će biti pod nadležnošću sudije od trenutka dolaska do trenutka odlaska iz prostora za igru.

**B. POSEBNE ODREDBE**

B.1. Utakmice iz takmičenja navedenih u članu A.2. Propozicija, igraju se po sledecem sistemu:

B.1.1. Seniori i seniorke ligaški dio igraju mečeve do sedam susreta tj. do četiri pobjede sa dublom nakon trećeg susreta.

B.1.2. Seniori igraju Play OFF i PLAY OUT. Propozicije takmičenja definisane su u posebnoj tački B.17.

B.1.3. seniorke neće igrati Play OFF, već titulu prvaka odnosi ekipa koja je ostvarila najbolji rezultat u ligaškom takmičenju

B.1.4. juniori i juniorke - »bolji od pet susreta« tj. do 3 (tri) pobjede - new Swaythling cup.

B.1.5. kadeti i kadetkinje - »bolji od pet susreta« tj. do 3 (tri) pobjede - Corbillon cup.

B.1.6. mladi kadeti i mlađe kadetkinje - »bolji od pet susreta« tj. do 3 (tri) pobjede -Corbillon cup.

**B.2. Broj igrača u takmičarskim ekipama**

**B.2.1.** U konkurenciji seniora i seniorki takmičarsku ekipu sačinjavaju najmanje 3 (tri) a najviše 5 (pet) igrača odnosno igračica koji se moraju nalaziti na spisku prijavljenih igrača odnosno igračica, i koji su objavljeni u biltenu Registracione komisije za svaku od liga prije njenog početka.

B.2.1.1. Postavljanje igrača u zapisnik, uključujući i rezerve, obavezno je prije početka meča. Za seniore i seniorke se popunjavaju prve tri pozicije. Nakon odigranog prvog kruga (tri pojedinačna meča), ekipa prijavljuje igrače za dubl koji mogu biti bilo koji od igrača navedenih u zapisniku. Takođe, nakon odigranog prvog kruga (tri pojedinačna meča), ekipa najavljuje potencijalnu izmjenu koja se odnosi na drugi krug, odnosno tri pojedinačna meča koja se odigravaju nakon odigranog dubla.

**B.2.2.** U konkurenciji juniora i juniorki takmičarsku ekipu sačinjavaju 3 (tri) igrača odnosno igračice koji se moraju nalaziti na spisku prijavljenih igrača odnosno igračica, i koji su objavljuje u biltenu Registracione komisije za svaku od liga prije njenog početka.

B.2.2.1. Postavljanje igrača u zapisnik obavezno je prije početka meča. Kod juniora i juniorki popunjavaju se prve tri pozicije za prvi krug. Dok su naredna dva meča, tj. mečevi drugog kruga uslovljeni ustaljenim rasporedom u odnosu na prvi krug.

**B.2.3.** U konkurenciji kadeta, kadetkinja, mladih kadeta, najmlađih kadetkinja takmičarsku ekipu sačinjavaju najmanje 2 (dva) a najviše 4 (četiri) igrača odnosno igračica koji se moraju nalaziti na spisku prijavljenih igrača odnosno igračica, i koji se objavljuje u biltenu Registracione komisije za svaku od liga prije njenog početka.

B.2.3.1 Postavljanje igrača u zapisnik obavezno je prije početka meča. Kod kadeta, kadetkinja, mlađih kadeta i mlađih kadetkinja, popunjavaju se prve dvije pozicije za prvi krug, kao i dubl. Pravo igranja u dublu ima bilo koji igrač, koji je prije meča naznačen u zapisniku kao dio ekipe.

**B.3. Redosled igranja partija je određen na sljedeći način po kategorijama:**

B.3.1. za seniore i seniorke u ligaškom dijelu, Play OFF-u i Play OUT-u:

A - X

B - Y

C - Z

dubl

A - Y

C - X

B - Z

B.3.2. za juniore i juniorke:

A - X

B - Y

C - Z

A - Y

B - X

B.3.3. za kadete, kadetkinje, mlađe kadete, mlađe kadetkinje, je sledeći:

A - X

B - Y

dubl

A - Y

B - X

**B.4.** Partije u utakmici za sve kategorije se igraju do tri dobijena seta.

**B.5.** U ligaškom dijelu takmičenja, za ekipu u jednom meču može nastupiti 1 (jedan) strani državljanin, ukoliko je uredno registrovan u skladu sa Pravilnikom o registraciji STS CG. Pravo učešća stranaca u Play OFF-u i Play OUT-u definisan je u tački B.18.  
Broj strananaca koji se može registrovati u jednom klubu nije ograničen.

**B.6. Mogućnost izmjene u sastavu u toku utakmice**

B.6.1. Jedna izmjena u sastavu u seniorskoj konkurenciji je moguća poslije odigravanja treće partije, uz obaveznu najavu isključivo poslije odigravanja treće partije, a prije početka dubla.

B.6.2. Jedna izmjena u sastavu moguća je u konkurencijama kadeta, kadetkinja, mladih kadeta, mladih kadetkinja, isključivo poslije odigravanja treće partije -partije dublova.

B.6.3. Izmjenu je jedino moguće izvršiti ukoliko se igrač odnosno igračica imenuju u Zapisniku prije početka meča.

**B.7. Bodovni sistem**

B.7.1. Ekipa za pobjedu u odigranom meču dobija 2 (dva) boda,

B.7.2. Ekipa za poraz u odigranom meču dobija 1 (jedan) bod.

B.7.3. Ekipa za pobjedu u neodigranom ili nedovršenom meču dobija 2 (dva) boda.

B.7.4. Ekipa za poraz u neodigranom ili nedovršenom meču dobija 0 (nula) bodova.

**B.8. Određivanje plasmana**

B.8.1. Plasman se prevashodno određuje na osnovu osvojenih bodova.

B.8.2. U slučaju jednakog broja bodova dvije ili više ekipa, plasman će se određivati na osnovu međusobnog-ih susreta tj. odnosa dobijenih i izgubljenih utakmica, partija, setova i poena u međusobnim susretima ovih ekipa.

B.8.3. Ukoliko i tada ne bude moguće odrediti plasman isti će se, shodno pravilima ITTF-a, odrediti žrijebom.

**B.9. Napuštanje ligaškog takmičenja**

B.9.1. Ako ekipa napusti takmičenje, a ne odigra tri susreta, svi dotadašnji postignuti rezultati će se brisati.

B.9.2. Klub čija ekipa napusti odnosno ne dovrši ligaško takmičenje u seniorskoj konkurenciji biće kažnjena u skladu sa odlukom Tehničko – takmičarske komisije.

B.9.3. Klub čija ekipa napusti odnosno ne dovrši takmičenje u ligaškim takmičenjima u kategorijama juniori, juniorke, kadeti, kadetkinje, mladi kadeti, mlade kadetkinje, biće kažnjen u skladu sa odlukom Tehničko – takmičarske komisije.

**B.10. Registrovanje utakmice službenim rezultatom**

B.10.1. Ekipa koja iz neopravdanih razloga ne nastupi na utakmici gubi utakmicu službenim rezultatom.

B.10.2. Ekipa koja svojevoljno napusti utakmicu odnosno takmičenje, izgubiće, utakmicu-e službenim rezultatom.

B.10.3. Ekipa koja je pod suspenzijom ne može nastupati. Ukoliko je ekipi izrečena kazna zabrane nastupanja, sve utakmice koje zbog ove kazne ne odigra registrovaće se službenim rezultatom.

B.10.4. Na isti način biće kažnjena i ekipa koja nastupi sa nepravilno registrovanim igračima, kao i igračima koji su pod suspenzijom.

**B.11. Prekid i registracija utakmice odnosno takmičenja**

B.11.1. Utakmica odnosno takmičenje koju Vrhovni sudija prekine zbog incidenta izazvanog od strane lica koja su zvanično prijavljena u zapisnik prije početka utakmice odnosno takmičenja, biće registrovana službenim rezultatom.

B.11.2. Odluku o registrovanju utakmice donosi Komesar lige na bazi Zapisnika i pismenog izvještaja Vrhovnog sudije.

B.11.3. Utakmicu odnosno takmičenje na koje nije najavljena žalba Komesar lige će registrovati u najkraćem roku, a najkasnije 2 (dva) dana od završetka utakmice odnosno takmičenja.

**B.12. Žalbe, žalbeni postupak, Odluke i kazne**

B.12.1. Žalbu na utakmicu najavljuje ovlašceni predstavnik kluba upisivanjem iste u Zapisnik odmah nakon završetka utakmice.

B.12.2. Jedino kapiten ekipe ili ovlašceni predstavnik kluba koji su prijavljeni u Zapisnik prije početka utakmice odnosno takmičenja može prije, u toku i po završetku utakmice odnosno takmičenja stavljati eventualne primjedbe na organizaciju meča, postavku ekipe, suđenje i slično.

B.12.3. Vrhovni sudija je dužan da ove primjedbe unese u Zapisnik.

B.12.4. Žalbu, koja je unesena u Zapisnik, žalilac će u pismenoj formi sa detaljnim obrazloženjem u roku od 48 časova od završene sporne utakmice, dostaviti preporučenom poštom, ličnom dostavom ili putem registrovanog e-mail-a Komesaru lige i Sekretaru STSCG.

B.12.5. Žalbe, koje su unesene u Zapisnik, ali nijesu podnijete u skladu sa odredbama iz B.12.4. neće se razmatrati. Za utvrđivanje tačnog datuma, da je žalba na vrijeme podnijeta, služi poštanski žig za preporučenu pošiljku, podnesak ovjeren od strane Kancelarije STS CG u slučaju lične dostave odnosno izvještaj o upućenom e-mail-u kod ovakvog načina dostave žalbe. Ovaj datum mora biti u predviđenih 48 časova za podnošenje žalbe.

B.12.6. Žalbe na registraciju takmičara odnosno takmičarki se podnose u skladu sa Pravilnikom za registraciju STS CG.

B.12.7. Komesar lige u prvom stepenu donosi odluku o žalbi. Ova odluka mora biti donesena u roku od 72 časa od isteka roka za podnošenje žalbe, odnosno 5 dana od završetka utakmice. O svojoj odluci obavještava Kancelariju STS CG i žalioca.

B.12.8. U drugom stepenu nadležna je Tehničko-takmičarska komisija STS CG. Prigovor na odluku prvostepenog organa, žalilac mora uputiti u roku od 3 (tri) dana od dobijanja iste, na isti način kako je predviđeno i za podnošenje žalbe. Drugostepeni organ će odluku o žalbi donijeti u roku od 7 dana od dostavljanja iste i dostaviti je Kancelariji STS CG i žaliocu (podnosiocu prigovora).

B.12.9. Treći stepen u žalbenom postupku je Upravni odbor STS CG čija će odluka biti konačna. Prigovor na odluku drugostepenog organa žalilac mora uputiti u roku od 8 (osam) dana od odbijanja iste. Upravni odbor STS CG će odluku o žalbi donijeti na svojoj prvoj redovnoj sjednici, izuzev ako bi se odlaganjem donošenja odluke narušila regularnost takmičenja, i dostaviti je svim klubovima.

B.12.10. Kazne za prekršaje učinjene pred početak, u toku trajanja i poslije završetka utakmice, koje Vrhovni sudija, Delegat i sudija unesu u zapisnik utakmice određuje Disciplinska komisija Stonoteniskog saveza Crne Gore.

**B.13. Organizacija utakmice odnosno takmičenja**

B.13.1. Takmičenje počinje u zakazano vrijeme. Ekipe su dužne da se jave Vrhovnom sudiji najmanje 20 (dvadeset) minuta ranije.

B.13.2. Tolerantno vrijeme čekanja je 30 (trideset) minuta od vremena zakazanog za početak. Ukoliko se neka ekipa ne pojavi ni u vremenu određenom za tolerantno vrijeme čekanja, a isto dokumentovano ne opravda, utakmicu će izgubiti službenim rezultatom.

B.13.3. U vrijeme određeno za početak takmičenja sudija uvodi ekipe u prostor za igru, predstavlja ih publici i poziva na međusobni pozdrav.

B.13.4. Ekipa mora nastupati u jednoobraznoj sportskoj opremi (dres i šorts ili suknjica). Osnovna boja dresa i šortsa ili suknjice se mora jasno razlikovati od boje loptice sa kojom se igra. Igrači moraju nastupati u sportskoj obući (patikama) i samo na odobrenje Vrhovnog sudije mogu imati na sebi bilo koji dio trenerke.

B.13.5. Od trenutka kada je pozvan od strane sudije igrač odnosno igračica mora nastupiti u roku od 5 minuta, u protivnom gubi partiju službenim rezultatom.

B.13.6. Savjete igračima mogu davati svi koji se nalaze na klupi za igrače.

B.13.7. Na klupi za igrače mogu sjedjeti osim igrača-ica prijavljenih u Zapisniku, 1 (jedan) trener i 1 (jedan) ovlašceni predstavnik kluba (osim igrača-ica ukupno još dvije osobe).

**B.14. Neophodni (minimalni) uslovi za odigravanje utakmice odnosno takmičenja**

B.14.1. Utakmice se moraju igrati samo u salama koje su odobrene i registrovane od strane Tehničko-takmičarske komisije i objavljene u biltenu prije početka takmičenja.

B.14.2. Provjeru ispunjenja uslova vrši Vrhovni sudija i ukoliko ustanove bilo kakve nepravilnosti, ili neispunjenje neophodnih odnosno minimalnih uslova za odigravanje utakmice ili takmičenja nalaže organizatoru da iste ispravi prije početka takmičenja.

B.14.3. Utakmice se igraju na stolovima, sa mrežicama i lopticama odobrenim od strane Međunarodne Stonoteniske Federacije (ITTF). Izbor loptice određuje STSCG, a Komesar lige obezbeđuje jednoobraznost loptice na jednom turnusu.

B.14.4. STSCG, kao organizator, je dužan da obezbijedi mehaničke brojače za pokazivanje rezultata u toku individualnih partija u ekipnom meču, kao i da na odgovarajući način obezbijedi prikazivanje trenutnog rezultata u ekipnom meču.

B.14.5. Ukoliko u sali postoje razglasni uređaji, lice koje rukovodi njima mora se nalaziti za posebnim stolom. Korišćenje razglasa nije dozvoljeno za podsticanje navijanja, komentarisanja suđenja i slično. Korišćenje razglasa je isključivo u nadležnosti Komesara lige.

**B.15. Minimalni uslovi za ligaška takmičenja:**

B. 15.1 Prostor za igru treba da bude pravougaoni i ne manje od 14m dug, 7m širok i 5m visok. Za takmičenja za igrače u kolicima, prostor za igru se može redukovati, ali ne sme biti manji od 8m dužine i 6m širine. Za veteranska takmičenja, prostor za igru se može redukovati, ali ne sme biti manji od 10m dužine i 5m širine.

B. 15.2. Prostor za igru mora biti okružen ogradom (ringovima) visokom 75 cm (sedamdesetpet santimetara) koja ga odvaja od susjednih prostora za igru i gledalaca;

B. 15.3. Jačina svijetla mora biti minimalno 600 lux (šest stotina luksa) iznad površine za igru a 400 lux (četiri stotine luksa) u bilo kojem dijelu prostora za igru. Izvor svjetlosti ne smije biti niži od pet metara.

B. 15.4. Pozadina mora biti tamna, bez prodiranja dnevne svjetlosti;

B. 15.5. Pod ne smije biti svijetle boje, a površina poda ne smije biti od cigle, betona, kamena i sličnih materijala;

B.15.6. Ukoliko uslovi dozvoljavaju klupe ili stolice za rezervne igrače, trenera i predstavnika kluba postaviti sa suprotnih strana ring prostora.

B. 15.7. Temperatura u sali ne smije biti manja od 16°C (šesnaest stepeni Celzijusa) niti veća od 25°C (dvadesetpet stepeni Celzijusa).

**B.16. Način igranja ligaških takmičenja**

B.16.1. Ligaška takmičenja iz odredbe A.2. ovih Propozicija igraju se na sljedeći način:

B.16.1.1. Crnogorska stonoteniska liga (CSTL) za sve kategorije juniori-ke, kadeti-kinje, mladi kadeti-kinje, najmlađi kadeti-kinje) - po dvostrukom bod sistemu »svako sa svakim« u 2 (dva) turnusa.

**B.17. Sistem igranja i kvalifikovanja za PLAY OFF i PLAY OUT-a**

B.17.1. Muška seniorska stonoteniska liga razdvojena je u dva ranga, a to su Super liga i Prva liga, dok se kod seniorki igra samo u jednom rangu, odnosno u Super ligi.

Liga će se igrati dvokružno i po turnusima. U konkurenciji seniora u jednoj takmičarskoj sezoni odigraće se 4 (četiri) turnusa, dok će se u kategoriji seniorki po sezoni igrati 2 (dva) turnusa.

B.17.2. Na osnovu konačnog plasmana u Crnogorskoj stonoteniskoj ligi za seniore u I i Super ligi definisana su dalja doigravanja.

**B.17.2.1. Šesti (zadnji iz Super lige direktno ispada u niži rang takmičenja, tj. I ligu STSCG.**

**B.17.2.2. Prvak u I ligi automatski dobija pravo igranja u Super ligi naredne takmičarske sezone.**

B.17.2.3. Peti rangirani iz Super lige i drugoplasirani iz I lige igraju doigravanje (Play Out). Utakmice se igraju na dvije pobjede u vremenu odigravanja polufinalnih utakmica Super lige. U slučaju neriješenog rezultata u pobjedama (ne vodi se računa o dobijenim partijama, setovima itd u utakmici već samo o krajnjem rezultatu) igra se MAJSTORICA odnosno treća utakmica.

B.17.2.4. U polufinalu PLAY OFF-a se sastaju prvoplasirana ekipa protiv četvoroplasirane ekipe (1-4) i drugoplasirana ekipa protiv trećeplasirane ekipe (2-3).

B.17.2.5. U finalu PLAY OFF-a ce se sastati pobjednici iz ova dva susreta.

B.17.2.6. Jedan meč za treće mjesto između poraženih ekipa u polufinalu PLAY OFF-a će se odigrati prije završetka finalnih mečeva.

B.17.2.7. Utakmice polufinala i finala PLAY OFF-a se igraju na dvije pobjede.

B.17.2.8. U slučaju neriješenog rezultata u pobjedama (ne vodi se računa o dobijenim partijama, setovima itd u utakmici već samo o krajnjem rezultatu) igra se MAJSTORICA odnosno treća utakmica.

B.17.3. Pobjednik finala PLAY OFF-a stiče naziv:

**EKIPNI PRVAK CRNE GORE za tekuću takmičarsku sezonu.**

B.17.4.U svim ostalim kategorijama **PLAY OFF se NEĆE igrati.**

**B.18. Pravo nastupa u ligaškim takmičenjima**

B.18.1. Pravo nastupa u Crnogorskoj stonoteniskoj ligi za seniore i seniorke u takmičarskoj sezoni imaju svi registrovani klubovi članovi STS CG.

B.18.2. Klub može prijaviti samo jednu takmičarsku ekipu za nastup u Crnogorskoj stonoteniskoj ligi u svakoj konkurenciji u takmičarskoj sezoni.

B.18.3. Na utakmicama mogu da nastupaju takmičari koji ispunjavaju sledeće uslove:

B.18.3.1. Da su prijavljeni su od strane Kluba u skladu sa odredbama ovih Propozicija;

B. 18.3.2. Da su registrovani u skladu sa odredbama Pravilnika o registraciji STS CG;

B.18.4. **Pravo nastupa igrač-stranac u PLAY OFF-u i PLAY OUT-u imaju pod uslovom da su u regularnom djelu sezone odigrali minimum 25% mečeva. Kontrolu i pravo učestvovanja stranaca u PLAY OFF-u i PLAY OUT-u kontroliše Tehničko-takmičarska komisija.**

B.18.5. **Pravo nastupa igrač-crnogorski državljanin, koji igra i dvojno u drugim ligama, u PLAY OFF-u i PLAY OUT-u imaju pod uslovom da su u regularnom djelu sezone odigrali minimum 25% mečeva. Kontrolu i pravo učestvovanja tih igrača u PLAY OFF-u i PLAY OUT-u kontroliše Tehničko-takmičarska komisija.**

B.18.6. Sudija koji toga dana obavlja dužnost sudije ili je angažovan u procesu suđenja mečeva, ne može nastupati kao takmičar. Bez obzira da li se takmiči ili ne, ne može da sudi na meču u kojem igra njegov klub.

**C. PRELAZNE I ZAVRŠNE ODREDBE**

0.1. Tumačenje odredbi ovih Propozicija je u nadležnosti Upravnog odbora Stonoteniskog saveza Crne Gore i ona su obavezujuća za sve. Za dio propozicija za svako takmičenje tumačenje daje Delegat takmičenja.

0.2. U slučaju primjene posebnih epidemioloških mjera tokom organizacije takmičenja, Upravni odbor STSCG će donositi ODLUKE koje će obavezivati sve učesnike na takmičenjima.

0.3. Usvajenjem ovih Propozicija prestaju da važe Propozicije donijete na sjednici Upravnog odbora STS CG 26, januara 2019. godine.

0.4. Propozicije su usvojene na sjednici Upravnog odbora 10. septembra 2023. godine i primjenjivaće se od dana donošenja.

Podgorica, 09. septembar 2023.god.

**PREDSJEDNIK STS CG**

**Željan Šoć**